2020. gada 18. decembrī

**Gintam Bērziņam 4. vieta Nāciju kausā**

Piektdien, 18. decembrī Vinterbergas trasē, Vācijā norisinājās ceturtais jeb 2020. gada pēdējais Nāciju kauss kamaniņu sportā. Kvalifikācijas sacensībās piedalījās septiņi Latvijas Nacionālās kamaniņu sporta izlases atlēti: Sigita Bērziņa, Ulla Zirne, Artūrs Dārznieks, Riks Kristens Rozītis, Gints Bērziņš un divvietīgā ekipāža Gudramovičs/Kalniņš.

Vīru konkurencē Nāciju kausā piedalījās 31 sportists. Labākais starp latviešiem – Gints Bērziņš, kurš ierindojās tūlīt aiz goda pjedestāla, 4. vietā, līderim Aleksandram Gorbacēvičam *(Aleksandr Gorbatcevich)* [52.688] piekāpjoties 0.144 sekundes. Sestais ātrākais rezultāts Rikam Kristenam Rozītim [+0.162], bet 11. vieta Artūram Dārzniekam [+0.318].

Divvietīgo ekipāžu konkurencē Oskaram Gudramovičam/Pēterim Kalniņam otrais labākais starta laiks, bet finišā 11. vieta [+2.130]. Pirmie – krievi Deņisovs/Antonovs *(Denisev/Antonov)* [43.543]. otrie – poļi Čmelevskis/Kovaļevskis *(Chmielewski/Kowalewski)* [+0.224], bet trešie – Korejas divvietīgā ekipāža Parks/Čo *(Park/Cho)* [+0.402].

Dāmu konkurencē starp 25 sievietēm no latvietēm ātrāko rezultātu spēja uzrādīt juniore Sigita Bērziņa, kura uzrādīja labāko starta laiku, bet finišā izcīnīja 7. vietu [+0.409], bet Ullai Zirnei 19. ātrākais rezultāts, ka diemžēl liedz iespēju startēt Eberspacher Pasaules kausa ceturtā posma pamatsacensībās.

Ātrākā Nāciju kausā – austriete Hanna Proka *(Hannah Prock)* [56.386], otrā – itāliete Verena Hofere *(Verena Hofer)* [+0.020], bet trešā – Vācija kamaniņu braucēja Anna Bereitere *(Anna Berreiter)* [+0.062].

Sestdien, 19. decembrī uz starta dosies visas trīs Latvijas divvietīgās ekipāžas un trīs dāmas: Elīza Tīruma, Kendija Aparjode un Sigita Bērziņa. Sekojiet līdzi mūsu sportistu gaitām tiešraidē Helio un Shortcut kanālā Best4Sport TV.

Sestdiena, 19. decembris

09.55 1. brauciens – Divvietīgās ekipāžas

11.15 2. brauciens – Divvietīgās ekipāžas

12.50 1. brauciens – Sievietes

14.15 2. brauciens – Sievietes

Svētdiena, 20. decembris

09.25 1. brauciens – Vīri

11.00 2. brauciens – Vīri

13.00 Sprinta kauss

 Informāciju sagatavoja:

Ieva Ose

LKSF sabiedrisko attiecību pārstāve